**EMLÉKEZTETŐ**

**Tehetséggondozási Tanács ülése**

**Időpont:** 2019. július 4. 10:00

**Helyszín:** Tanári Klub (Szerb u. 21-23. I. emelet)

**Jelen vannak:** Zentai László, Nagy Marianna, Nagy Balázs, Horváth Ákos, Kozsik Tamás, Dombi Ákos, Nagy Tamás, Veres-Székely Anna, Vitályos Gábor Áron, Kürti Jenő, Rémai Martin, Berencsi Andrea, Horváth Georgina, Lehmann Miklós, Makovics Gábor, Horváth Mihály, Lénárt Krisztina, Megyesi Janka

Zentai László rektorhelyettes úr köszönti a megjelenteket, megállapítja, hogy a tanács határozatképes majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Beszámoló az NTP pályázatból finanszírozott OTDK képzésekről, a Tehetséggondozási Alapból fizetett új tréningekről, és a jövőre vonatkozó tervekről

Előterjesztő: Megyesi Janka

Megyesi Janka beszámol a 15 március-áprilisi OTDK előadói tréning összesített jelentkezési (117 fő + SEK-es hallgatók), illetve résztvevői (75 fő + 23 fő a SEK-ről) arányairól, és az értékelésekről. A hallgatók hasznosnak találták a tréningeket. Többek részéről felmerült az igény kommunikációs, valamint kutatást segítő képzésekre, ez illeszkedik az OTO jövőbeli terveihez, hiszen a korábban kapott hasonló visszajelzések alapján kezdtük el szervezni a tavaszi félévben a Tehetséggondozási Alapból fizetett képzéseket. A következő új tréningek valósultak meg a félév folyamán 2-2 alkalommal: *Hogyan írjunk szakdolgozatot/beadandót?*, *Tudományos publikálás*, *Liftbeszéd tréning*, *Presentation Skills and Poster Making*. Az őszi félévben is ugyanezeket a képzéseket tervezzük, esetleg egyéb kommunikációs tréningekkel kiegészítve. Megyesi Janka elmondja, hogy a Tehetséggondozás szolgáltatásait fejlesztendő részt vett egy Service Design workshopon az Angol-Amerikai Intézet egyik szemináriumán. Itt a hallgatóktól javaslatokat kapott arra vonatkozóan, hogyan lehetne szélesebb körben népszerűsíteni a Tehetséggondozás programjait.

Horváth Ákos felveti, hogy lehetne egy közös egyetemi Liftbeszéd verseny.

Az új NTP-HHTDK pályázattal kapcsolatban Megyesi Janka elmondja, hogy a legutóbbihoz hasonló programot készül beadni az OTO. Felmerül újra a közös TDK szakmai nap kérdése. A kari képviselők továbbra is önállóan szeretnék megszervezni ezt az eseményt.

1. Veres-Székely Anna és Nagy Balázs beszámolója az OTDK lebonyolításáról és az eredményekről

Előterjesztő: Lénárt Krisztina

Veres-Székely Anna a PPK által szervezett OTDK szekció sikerességéről számol be, különösen jól működött a papírmentes szervezés, a Science Slam mint új kezdeményezés, illetve a versenyzők utaztatása is gördülékenyen ment a MÁV segítségével. Nagy Mariann az utóbbi témához hozzáteszi, hogy beszélt Cziráki Szabinával egy esetleges OTDK voucherről, azonban nem mindenki utazik majd vonattal, így talán külön busz bérlése lenne a megoldás, viszont kérdés, hogy az OTDT átvállalja-e ennek költéségét. Veres-Székely Anna problémaként említi, hogy nem tudták előre, pontosan kik és hányan fognak részt venni a konferencián.

Nagy Balázs is sikeres OTDK szervezésről ad számot, kiemelve, hogy idén először határon kívüliek, Magyarországon tanuló külföldi hallgatók is részt vettek a versenyen. Szót ejt az ELTE BTK dominanciájáról a résztvevők és a helyezettek között is, valamint arról, hogy a rendelkezésre álló pénzügyi keretből külső támogatási források becsatolásával együtt jól lehetett gazdálkodni. Problémaként egy etikai-összeférhetetlenségi ügyet említ meg, amely mostanáig húzódik.

Kozsik Tamás megkérdezi, voltak-e GDPR-ral kapcsolatos problémák. A szervezők visszajelzése alapján egyáltalán nem voltak.

1. Tájékoztató a tavaszi félév utazási pályázatának eredményeiről, a pályáztatás fejlesztéséről. A doktorjelöltek pályázati lehetőségének megbeszélése.

Előterjesztő: Megyesi Janka

Megyesi Janka tájékoztatja a Testületet arról, hogy a 2019. tavaszi félévi utazási pályázatra való jelentkezés már új online felületen, a Márton Áron Pályázati Portálon zajlott le. A jelentkezésnek ez a formája egyszerűbb, az anyagokat könnyebb feldolgozni, összesíteni, de van egy pár kisebb hiba, ami még javításra szorul, ezeket az őszi pályázati időszakig megoldják. Újdonság továbbá, hogy már a szerződéskötés és a számlaleadás is ezen a felületen történik (valamint a szokásos módon postán is el kell küldeniük a dokumentumokat), illetve hogy a kifizetés folyamatát ezentúl döntési lista könnyíti meg, amelyet a Bíráló Bizottság tagjai hitelesítenek aláírásukkal. A jelentkezési lap, a szerződés, valamint az ÁSZF is elérhető lett angol nyelven.

Megyesi Janka azt is elmondja, hogy a tavaszi félévben 118 pályázó 128 pályázatot nyújtott be, ebből 126 nyert támogatást (57 pályázat rész-, 69 pedig teljes támogatást), összesen 10.506.764 Ft értékben.

Felmerül kérdésként, hogy a doktorjelöltek pályázhatnának-e. Az eddigi szabály szerint nem jelentkezhettek, mivel nem számít aktívnak a státuszuk. Nagy Tamás támogatja ennek lehetőségét, mert többezer doktorjelölt van, és a pályázat segítené a doktori fokozatuk megszerzését. Nagy Marianna a jogszabályra hivatkozva elvetné ezt a lehetőséget, mivel a Tehetséggondozási Tanács feladata a graduális hallgatók támogatása. Kozsik Tamás egyetértését fejezi ki. Zentai László szerint sem jogos, hogy ők is pályázzanak, hiszen bármeddig elhúzódhat a jelöltség, illetve más egyetemen is lehet jogviszonyuk időközben. Horváth Ákos hozzáteszi, hogy adott a pályázati keretösszeg, és a doktorjelöltek támogatásával más, aktív státuszú hallgatóktól vennék el a lehetőséget, szerinte a jelöltek támogatása a Doktori Tanács hatásköre kellene, hogy legyen. Zentai László beszélni fog Szalay Péter rektorhelyettessel a kérdésről, az ülésen pedig szavazásra bocsátja. 12 szavazat érkezik a doktorjelöltek támogatása ellen, 1 szavazat mellette, 1 tanácstag tartózkodik.

1. Tájékoztató a 2019. május 23-án lezajlott ÚNKP Konferenciáról. Összefoglaló az ÚNKP 2018/19 évi kiírásra beérkezett pályázatokról. A 2019/20 évi ÚNKP pályázati kiírásban foglalt pontozás várható hatása, az elsőévesek pontozásának átgondolása.

Előterjesztő: Lénárt Krisztina

Lénárt Krisztina az ÚNKP Konferencia sikerességéről számol be. Elmondja, hogy pályázókon kívüli hallgatóság viszont nem igazán jelent meg, ennek fejlesztése cél a jövőre nézve. Változás volt az előző évhez képest a távolmaradók videóprezentációjának bevezetése.

Lénárt Krisztina a tanácstagok segítségét kéri a konferencia népszerűsítésében, jó lenne minél több oktatót és hallgatót bevonni. Veres-Székely Anna felveti, hogy a konferencián lehetne tájékoztató az ÚNKP-ról, illetve össze lehetne kötni egy OTDK-ról szóló tájékoztatóval is. Nagy Balázs megjegyzi, hogy a konferenciára való közönségszervezés nagyon sok energia, annyi, mint a program összeállítása, és a hallgatóknak az lenne a legelőnyösebb, ha szakmai közönség előtt mutathatnák be a kutatásukat. Nagy Marianna szerint ez nem kivitelezhető, az ÚNKP konferencia egy kötelező beszámoló. Megemlíti az OTDK helyezettek hatalmas előnyének problémáját az ÚNKP pontozás tekintetében, az ÚNKP ösztöndíj gyakorlatilag az OTDK helyezéshez kapcsolódó extra jutalommá válik a jelenlegi rendszerben.

Lénárt Krisztina ezzel kapcsolatban elmondja, hogy elküldte a bírálóknak az NKFIH állásfoglalását, amely szerint szakmai indokok alapján el lehet térni az eredeti pontozási rendszertől. Lénárt Krisztina tájékoztatja a Testületet a 2019/2020-as ÚNKP nyertesek számáról: az „A” keretbe 65 alap- és 171 mesterképzéses hallgató jutott be, a „B” keretbe 439 hallgató, 125 hallgató nyert Bolyai+ ösztöndíjat, a „Tehetséggel fel!” pályázat 32 jelentkezőnek sikerült és 9 diáktól még hiánypótlást várnak.

Veres-Székely Anna megemlíti a HÖK-ös bírálók sajátos helyzetét, kérdés, hogy legyen-e változtatás e tekintetben, szükség van-e HÖK-ös bírálóra. A vélemények eltérnek, így Zentai László megfontolásra javasolja a kérdést, amelyet a következő ülésen bocsát majd szavazásra.

1. A következő félévi tanácsülés időpontja

Rektorhelyettes úr előre látható, ám bizonytalan időpontú elfoglaltságai miatt indítványozza, hogy szeptember első felében kerüljön meghatározásra a következő tanácsülés időpontja. A Testület egyetért abban, hogy a legutóbb alkalmazott szavazásos (Doodle) módszerrel tűzzük ki a következő dátumot is.

1. Egyebek

Lénárt Krisztina a Pro Ingenio díjakkal kapcsolatban jelzi, hogy a jutalmak összegének növeléséről még mindig nincs rektori-kancellári döntés. Felveti egy díjazottakat megünneplő, tehetséggondozást népszerűsítő esemény ötletét. Horváth Ákos szerint ezt össze lehetne vonni az ÚNKP konferenciával. Veres-Székely Anna hozzáteszi, hogy hasznos lenne egy tájékoztató az ÚNKP témavezetőknek, hiszen a rendszer folyton változik. Lehetne az eseményen egy központi, majd karonkénti kerekasztal beszélgetés a tapasztalatokról és az újdonságokról.

Egyéb napirendi pont, kérdés, hozzászólás nincs, ezért Zentai László az ülést berekeszti.